RO Jurnalul Ofícial al Uniunii Europene 176

31985R3781



JURNALUL OFÍCIAL AL UNIUNII EUROPENE

REGULAMENTUL (CEE) NR. 3781/85 AL CONSILIULUI

din 31 decembrie 1985

de stabilire a unor măsuri referitoare la operatorii care nu respectă unele dispoziții privind activitățile de pescuit stabilite prin actul de aderare a Spaniei și Portugaliei

CONSILIUL COMUNITĂȚILOR EUROPENE,

având în vedere actul de aderare a Spaniei și a Portugaliei, în special articolul 163 alineatul (3), articolul 164 alineatul (2), articolul 165 alineatul (8), articolul 349 alineatul (5), articolul 351 alineatul (5) și articolul 352 alineatul (9),

având în vedere propunerea Comisiei,

întrucât, pentru a asigura respectarea de către operatori a reglementării privind accesul la ape și resurse, stabilită prin actul de aderare, se impune adoptarea unor dispoziții potrivit cărora statele membre interzic, pentru o anumită perioadă, pescuitul unui operator care nu se conformează acestei reglementări, în completarea Regulamentului (CEE) nr. 2057/82 al Consiliului din 29 iunie 1982 privind stabilirea unor măsuri de control pentru activitățile de pescuit desfășurate de vasele statelor membre (1), astfel cum a fost modificat ultima dată prin Regulamentul (CEE) nr. 3723/85 (2);

întrucât, în temeiul articolului 164 alineatul (2) din actul de aderare, activitățile de pescuit specializate desfășurate de navele aflate sub pavilionul unui stat membru actual în apele aflate sub suveranitatea sau jurisdicția Spaniei au loc conform acelorași modalități de acces și de control ca și cele stabilite pentru navele spaniole autorizate să-și desfășoare activitățile de pescuit în zonele de pescuit ale statelor membre actuale; întrucât, în cazul celorlalte activități de pescuit practicate în temeiul articolului 164 alineatul (1) din actul de aderare, se recomandă aplicarea, pentru navele respective, a unui regim comparabil cu cel aplicabil activităților de pescuit nespecializate, desfășurate de navele aflate sub pavilionul Spaniei în apele aflate sub suveranitatea sau jurisdicția statelor membre actuale;

întrucât ar trebui prevăzută posibilitatea adoptării modalităților de aplicare necesare potrivit procedurii stabilite la articolul 14 din Regulamentul (CEE) nr. 170/83 al Consiliului din 25 ianuarie 1983 privind instituirea unui sistem comunitar de conservare și administrare a resurselor de pescuit (3);

întrucât, în temeiul articolului 2 alineatul (3) din tratatul de aderare a Spaniei și a Portugaliei, instituțiile Comunităților Europene pot adopta, înaintea aderării, măsurile menționate la articolele 163, 164, 165, 349, 351 și 352 din actul de aderare, aceste măsuri intrând în vigoare în anumite condiții și la data aderării,

ADOPTĂ PREZENTUL REGULAMENT:

Articolul 1

Prezentul regulament stabilește măsurile de natură să asigure respectarea reglementării privind accesul la apele și resursele prevăzute la articolele 163, 164, 165, 349, 351 și 352 din actul de aderare pentru navele de pescuit aflate sub pavilionul unui stat membru sau înregistrate sau înmatriculate într-un stat membru.

Articolul 2

(1) Autoritățile competente din statele membre vor comunica, în cel mai scurt timp, Comisiei și statului membru sub pavilionul căruia se află nava sau statului membru unde este înregistrată sau înmatriculată nava, denumit în cele ce urmează „statul membru”, orice încălcare constatată a reglementării menționate la articolul 1, indicând numele și mărcile de identificare ale navei respective, numele căpitanului, al proprietarului și, dacă este cazul, al navlositorului, condițiile infracțiunii și acțiunile penale sau administrative, precum și alte eventuale măsuri luate, ca și orice decizie a unei jurisdicții referitoare la respectiva infracțiune.

(2) În urma unei decizii jurisdicționale notificate sau a constatării oricărui alt caz de încălcare a reglementării menționate la alineatul (1), statul membru nu mai poate înscrie nava respectivă, în condițiile prevăzute la articolele 3 și 4, în proiectele de liste periodice supuse aprobării Comisiei.

Articolul 3

(1) Sub rezerva alineatului (2), statul membru nu mai poate înscrie nava pentru care s-a constatat infracțiunea, ca urmare a aplicării articolului 2 alineatul (2), într-un proiect de listă periodică timp de o perioadă de patru luni, aceasta putând fi prelungită până la douăsprezece luni în caz de o nouă infracțiune.

(2) În cazul desfășurării unor activități de pescuit specializat, menționate la articolul 160, 164, 349, 351 din actul de aderare, precum și în cazul pescuitului de ton alb, pește-spadă, rechin albastru și plătică de mare menționat la articolele 165 și 352 din respectivul act, perioada de neînscriere este de două luni și poate fi prelungită până la patru luni în caz de o nouă infracțiune.

Articolul 4

(1) Atunci când s-a constatat, ca urmare a aplicării articolului 2 alineatul (2), că o navă a desfășurat activități de pescuit fără autorizație, aceasta nu mai poate fi înscrisă de statul membru sub pavilionul căruia se află într-un proiect de listă periodică:

(a) timp de patru luni în cazul activităților de pescuit specializat menționate la articolele 160, 164, 165, 349, 351 din actul de aderare, precum și în cazul pescuitului de ton alb, pește-spadă, rechin albastru și plătică de mare prevăzut la articolele 165 și 352 din respectivul act, această perioadă putând fi prelungită până la șase luni în caz de nouă infracțiune;

(b) timp de opt luni, în cazul activităților de pescuit altele decât cele menționate la litera (a), această perioadă putând fi prelungită până la optsprezece luni în caz de nouă infracțiune.

(2) Totuși, în locul măsurilor prevăzute la alineatul (1), statul membru va putea să nu înscrie într-un proiect de listă periodică, pentru aceleași perioade, o altă navă armată de proprietarul sau navlositorul primei nave care, în momentul infracțiunii, era înscrisă pe o listă periodică.

Articolul 5

Modalitățile de aplicare a prezentului regulament se adoptă potrivit procedurii prevăzute la articolul 14 din Regulamentul (CEE) nr. 170/83.

Articolul 6

Prezentul regulament intră în vigoare la 1 ianuarie 1986, sub rezerva intrării în vigoare a Tratatului de aderare a Spaniei și a Portugaliei.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 31 decembrie 1985. Pentru Consiliu Președintele R. STEICHEN

(1) JO L 220, 29.7.1982, p. 2.

(2) JO L 361, 31.12.1985, p. 42.

(3) JO L 24, 27.1.1983, p. 1.